明月峽
作者：葛勝仲
朝代：宋

paragraphs: 李庇山記皮陸詩，紀述茶事真歷歷。
枕流亭北池七里，萬仞插天雙石壁。
懸崖倒掛天銀河，武敏尚存西楚迹。
昔賢招尋多好事，例以姓字刊巖石。
青瓊綠髓茶始生，報春鳥鳴山晝寂。
茶民研膏柏黑粘，香焙鑿山深二尺。
急程苞貢御簾開，宫娥進水傾寒碧。
只今玉食歲不供，舊事獨有山英識。
羈人水厄不厭數，耿耿不寐幾通昔。
他日重來覓舊題，應嘆流年如矢激。